Komisijos Reglamentas (EB) Nr. 2334/2003
2003 m. gruodžio 30 d.
leidžiantis 2004 m. nukrypti nuo Reglamento (EB) Nr. 2125/95, atidarančio tarifines kvotas konservuotiems grybams bei numatančio jų tvarkymą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1996 m. spalio 28 d. Tarybos reglamentą (EB) Nr. 2201/96 dėl bendro vaisių ir daržovių gaminių rinkų organizavimo [1], ypač į jo 1 straipsnį,
kadangi:
(1) Importuotojams iš Čekijos Respublikos, Estijos, Kipro, Latvijos, Lietuvos, Vengrijos, Maltos, Lenkijos, Slovėnijos ir Slovakijos, toliau - naujosios valstybės narės turėtų būti suteikta galimybė taikyti Komisijos reglamento (EB) Nr. 2125/95 [2] nuostatas.
(2) Importuotų prekių kiekiams, sudarantiems Reglamente (EB) Nr. 2125/95 paminėtų kvotų dalį, taikomas reikalavimas pateikti importo licencijas, ribotą laiką galiojančias nuo faktinės jų išdavimo datos. Norint atsižvelgti į naujųjų valstybių narių įstojimo datą, importo licencijų 2004 m. galiojimo laikotarpis turėtų būti persvarstytas.
(3) Norint užtikrinti teisingą kvotų taikymą ir suteikti tradiciniams importuotojams iš naujųjų valstybių narių galimybę kreiptis su prašymais skirti pakankamus kiekius 2004 metams, turėtų būti priimtos nuostatos dėl 2004 metais numatytų kiekių, su kuriais galėtų būti susijusios tradicinių importuotojų iš Bendrijos valstybių narių pateiktos paraiškos dėl licencijų patikslinimo, kaip nustatyta 2004 m. balandžio 30 d.
(4) Norint patobulinti ir supaprastinti konservuotiems grybams nustatytų tarifinių kvotų taikymą 2004 metais, turėtų būti priimtos nuostatos dėl paraiškų pateikimo terminų.
(5) Šiame reglamente numatytos priemonės atitinka Iš vaisių ir daržovių pagamintų produktų vadybos komiteto nuomonę;
PRIĖMĖ ŠĮ REGLAMENTĄ:
1 straipsnis
Nukrypstant nuo Reglamento (EB) Nr. 2125/95 2 straipsnio 2 dalies, konservuotiems grybams, paminėtiems to reglamento 1 straipsnio 1 dalyje, 2004 metams skirtos tarifinės kvotos šalims tiekėjoms paskirstomos vadovaujantis šio reglamento priedu.
2 straipsnis
Nukrypstant nuo Reglamento (EB) Nr. 2125/95 3 straipsnio 2 dalies, 2004 metais importo licencijos galioja aštuonis mėnesius nuo faktinės jų išdavimo datos, kaip apibrėžta Komisijos reglamento (EB) Nr. 1291/2000 [3] 23 straipsnio 2 dalyje. Tačiau jos negalioja po 2004 m. gruodžio 31 d.
3 straipsnis
1. Nukrypstant nuo Reglamento (EB) Nr. 2125/95 5 straipsnio 1 dalies:
a) kaip apibrėžta Reglamento (EB) Nr. 2125/95 4 straipsnio 1 dalies a punkte, 2004 m. sausį tradicinių importuotojų pateiktos paraiškos dėl licencijų negali būti susijusios su kiekiu, viršijančiu 35 % prekių, kurių kilmės šalys nėra Lenkija, Bulgarija ir Rumunija, vidutinio metinio importo kiekio, per paskutinius trejus kalendorinius metus importuoto pagal tą reglamentą;
b) kaip apibrėžta Reglamento (EB) Nr. 2125/95 4 straipsnio 1 dalies a punkte, 2004 m. gegužę tradicinių importuotojų pateiktos paraiškos dėl licencijų negali būti susijusios su kiekiu, viršijančiu 65 % prekių, kurių kilmės šalys nėra Lenkija, Bulgarija ir Rumunija, vidutinio metinio importo kiekio, per paskutinius trejus kalendorinius metus importuoto pagal tą reglamentą.
2. Kaip apibrėžta Reglamento (EB) Nr. 2125/95 4 straipsnio 1 dalies b punkte, nukrypstant nuo Reglamento (EB) Nr. 2125/95 5 straipsnio 2 dalies, 2004 metais naujųjų importuotojų pateiktos paraiškos dėl licencijų negali būti susijusios su kiekiu, viršijančiu 8 % vadovaujantis ta nuostata skirto kiekio.
4 straipsnis
Nukrypstant nuo Reglamento (EB) Nr. 2125/95 6 straipsnio 1 ir 2 dalių, 2004 metais:
a) pirmąją ir antrąją sausio darbo dieną ir/ar pirmąją ir antrąją gegužės darbo dieną kompetentingoms nacionalinės valdžios institucijoms importuotojai pateikia savo paraiškas dėl importo licencijų;
b) ketvirtąją sausio darbo dieną valstybės narės informuoja Komisiją apie kiekius, dėl kurių paraiškos dėl importo licencijų buvo pateiktos sausį, o ketvirtąją gegužės darbo dieną - apie kiekius, dėl kurių paraiškos dėl importo licencijų buvo pateiktos gegužę;
c) kiekiai, dėl kurių paraiškos 2004 metais nebuvo pateiktos, atsižvelgiant į jų kilmę, perkeliami į kitus importo metus, ir paraiškos dėl jų gali būti pateiktos 2004 m. gegužę;
d) valstybių narių pranešimai sugrupuojami pagal produktus, vadovaujantis kombinuotąja nomenklatūra, nurodant atskirai duomenis apie kiekius, dėl kurių paraiškas pateikė tradiciniai ir atitinkamai naujieji importuotojai;
e) importo licencijos išduodamos septintąją darbo dieną nuo tos dienos, kurią valstybės narės informuoja Komisiją apie kiekius, dėl kurių buvo pateiktos paraiškos dėl importo licencijų su sąlyga, kad tuo metu Komisija nėra patvirtinusi jokių specialiųjų priemonių.
5 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. gruodžio 30 d.